OBRAZLOŽENJE I. IZMJENA I DOPUNA PRORAČUNA OPĆINE PETERANEC
ZA 2026. GODINU I PROJEKCIJA ZA 2027. I 2028. GODINU

1. UVOD
Prijedlog I. Izmjena i dopuna Proračuna Općine Peteranec za 2026. godinu sastavljen je sukladno članku 42. Zakona o proračunu („Narodne novine” broj 144/21) i temelji se na odredbama Zakona o proračunu koji dozvoljava izmjene proračuna i njegovo uravnoteženje, ukoliko se ukaže potreba za povećanjem ili smanjenjem određenih prihoda ili rashoda. U skladu s dosadašnjim ostvarenjem prihoda i rashoda proračuna, planiranim realizacijama započetih projekata te iskazanih novih potreba predlažu se I. Izmjene i dopune Proračuna kojima će se izvršiti usklađenje Proračuna. Ovim dokumentom se mijenja samo Proračun za 2026. godinu, projekcije proračuna za 2027. i 2028. godinu se ne mijenjaju. Proračun se sastoji od općeg i posebnog dijela. 
Sukladno članku 27. stavku 2. Pravilnika o planiranju u sustavu proračuna („Narodne novine“ broj 1/24) obrazloženje općeg dijela rebalansa jedinica lokalne i područne (regionalne) samouprave sadrži obrazloženje prihoda i rashoda, primitaka i izdataka proračuna i prenesenog manjka, odnosno viška proračuna. 
 I. Izmjenama i dopunama Proračuna Općine Peteranec za 2026. godinu predlaže se povećanje prihoda i primitaka za 382.859,92 € . Također, predlaže se povećanje rashoda i izdataka za 169.419,00 € u odnosu na tekući plan. Povećanjem prihoda i primitaka, rashoda i izdataka planira se podmiriti dio prenesenog manjka proračuna iz 2025. godine, a sukladno Odluci o izmjeni Odluke o raspodijeli rezultata poslovanja Općine Peteranec za 2025. godinu.  
U nastavku se daje obrazloženje izmjena i dopuna u općem dijelu proračuna, odnosno struktura prihoda i rashoda te primitaka i izdataka koje se predlažu I. Izmjenama i dopunama Proračuna za 2026. godinu, te prenesenog manjka proračuna iz prethodne godine.
2. PRIHODI I PRIMICI
Prijedlogom I. Izmjena i dopuna Proračuna za 2026. godinu ukupni prihodi i primici poslovanja povećavaju se za 382.859,92€ te je prijedlog novog iznosa 4.820.710,40 €.
01 Opći prihodi i primici
[bookmark: _Hlk234177818]Ukupan iznos općih prihoda i primitka povećava se za 9.409,92 €. Povećanje je izvršeno zbog povećanja poreza.
04 Prihodi za posebne namjene
Prihodi za posebne namjene umanjuju se za 2.000,00 €. 
05 Pomoći
Prihodi od pomoći povećavaju se za 875.450,00 €. Do ovako velikog povećanja došlo je zbog financiranja projekata iz EU i nacionalnih fondova: za kapitalni projekat Razvoj zelene infrastrukture u naselju Peteranec, Sportsko rekreacijski kompleks Panonija, Dogradnja, izgradnja dječjeg vrtića/jaslica u Peterancu, Opremanje dječjeg vrtića u Peterancu itd.
08 Namjenski primici
Namjenski primici su umanjeni za 500.000,00 €, a odnose se na primitke od zaduživanja za kapitalne projekte.

3. RASHODI I IZDACI
Prijedlogom I. Izmjena i dopuna Proračuna za 2026. godinu ukupni rashodi i izdaci poslovanja povećavaju se za 169.419,00 eura te je prijedlog novog plana 4.607.269,48 eura.
31 Rashodi za zaposlene
Rashodi za zaposlene umanjuju se za 13.000,00 eura, jer nije u planu korištenje mjere HZZ-a: Javni rad. 
32 Materijalni rashodi
Materijalni rashodi uvećavaju se za 2.300,00 eura. Uvećanje je planirano zbog očekivanih kretanja u tijeku proračunske godine.
36 Pomoći dane u inozemstvo i unutar općeg proračuna
Planiranih 1.500,00 eura odnosi se na sufinanciranje rada bibliobusa i gradske knjižnice. Sredstva su do sada bila planirana na drugom osnovnom računu ekonomske klasifikacije.
37 Naknade građanima i kućanstvima na temelju osiguranja i druge naknade
Povećanje od 10.200,00 eura odnosi se na povećanja sredstava na aktivnostima Stambeno zbrinjavanje mladih, Sufinanciranje rušenja stambenih objekata, te umanjenje sredstava koja se isplaćuju za rad Kluba Mariška (za gerontodomaćice) pošto je u izvornom planu bilo planirano više nego je potrebno i za uskrsnice za umirovljenike koje nisu ove godine isplaćivane. 
38 Ostali rashodi
Ostali rashodi umanjuju se za 200.500,00 eura, a najveći dio umanjenja odnosi se na projekt aglomeracije gdje se u potpunosti umanjuju planirana sredstva iz razloga što će se troškovi za izgradnju podmiriti u idućoj proračunskoj godini, dok se umanjenje na projektu Sufinanciranje vodovodne mreže u Sigecu odnosi na usklađenje s distributerom koji će izgradnju ovog projekta planirati u narednoj godini.
4 Rashodi za nabavu nefinancijske imovine
Rashodi za nabavu nefinancijske imovine povećavaju se za 207.000,00 eura, a ono se najvećim dijelom odnosi na Kapitalni projekt Razvoj zelene infrastrukture u naselju Peteranec koji se u iznosu od 85% vrijednosti projekta financira iz EU fondova. Povećanje se odnosi i na izradu projektne dokumentacije za sanaciju odlagališta Klepa, na projekt dogradnje i opremanja dječjeg vrtića. 

      4. OBRAZLOŽENJE REZULATATA POSLOVANJA
	      Godišnjim izvještajem o izvršenju Proračuna Općine Peteranec za 2025. godinu utvrđen je ukupni preneseni manjak u iznosu od 613.440,92 eura koji je nastao zbog financiranja Kapitalnog projekta Kulturnog centra/Društvenog doma Peteranec koji je prvotno financiran sredstvima Europske unija, a naknadno, usred nastalih okolnosti i raskida ugovora o dodjeli bespovratnih sredstava gubi status EU projekta, zbog čega je nastala obveza povrata avansom uplaćenih sredstava.
      Preneseni manjak se planira podmiriti kroz tri godine kako je utvrđeno u Odluci o izmjeni Odluke o raspodjeli rezultata poslovanja Općine Peteranec za 2025. godinu i Planom uravnoteženja Proračuna Općine Peteranec za  razdoblje 2026. – 2028. godine.

